Ο **Παναγιώτης Ψωμιάδης** (Θεσσαλονίκη, 20 Ιανουαρίου 1948) είναι Έλληνας πολιτικός. Έχει διατελέσει βουλευτής Α' Θεσσαλονίκης της Νέας Δημοκρατίας από το 1990 μέχρι το 2002, νομάρχης Θεσσαλονίκης από το 2003 μέχρι το 2010 και περιφερειάρχης Κεντρικής Μακεδονίας από το 2011 έως το 2013. 

Τον Απρίλιο του 2011 τέθηκε σε αργία και κηρύχθηκε έκπτωτος από το αξίωμα του περιφερειάρχη έχοντας κριθεί ένοχος και σε δεύτερο βαθμό για παράβαση καθήκοντος από το Πενταμελές Εφετείο Θεσσαλονίκης, ενώ το 2018 η απόφαση επικυρώθηκε από το Ανώτατο Ακυρωτικό Δικαστήριο. Κατά τη διάρκεια της πολιτικής του σταδιοδρομίας έχει επικριθεί για πολιτικό λαϊκισμό.

Βιογραφικά στοιχεία
-------------------

Γεννήθηκε το 1948 στη Θεσσαλονίκη με καταγωγή από τα Κάτω Πορόια Σερρών και είναι το τρίτο παιδί οικογένειας Ποντίων προσφύγων. Σε μικρή ηλικία ασχολήθηκε με τον αθλητισμό και υπήρξε δρομέας στο αγώνισμα των 400 μέτρων. Στην επαγγελματική του σταδιοδρομία ασχολήθηκε με εισαγωγές ηλεκτρολογικού υλικού και ανατομικών παπουτσιών, άνοιξε μπαρ-αναψυκτήριο και, το 1990, έγινε ιδιοκτήτης λαϊκού κέντρου διασκέδασης και τραγουδιστής.

Το 2015 άρχισε να ασχολείται με τις τηλεπωλήσεις υποδημάτων για διαβητικούς.

Το 2021 συμμετείχε ως διαγωνιζόμενος στο ριάλιτι του τηλεοπτικού σταθμού ANT1 *Η φάρμα*.

Πολιτική πορεία
---------------

Με τη πολιτική ασχολήθηκε αρχικά το 1982 με την εκλογή του στο δημοτικό συμβούλιο Θεσσαλονίκης. Εκλέχτηκε βουλευτής Α' Θεσσαλονίκης με το κόμμα της Νέας Δημοκρατίας το 1990, 1993, 1996 και το 2000. Το 2002 εκλέχτηκε νομάρχης Θεσσαλονίκης και η θητεία του ανανεώθηκε το 2006. Το 2010 έθεσε υποψηφιότητα για την περιφέρεια της Κεντρικής Μακεδονίας, κερδίζοντας τις εκλογές στο δεύτερο γύρο με βασικό "αντίπαλο" τον υποψήφιο του ΠΑΣΟΚ, Μάρκο Μπόλαρη. Στις 6 Ιουνίου 2011 τέθηκε σε υποχρεωτική αργία από το αξίωμά του.

Στις 18 Μαΐου 2012 ο πρόεδρος της Νέας Δημοκρατίας Αντώνης Σαμαράς τον όρισε υπεύθυνο για την προεκλογική εκστρατεία της Νέας Δημοκρατίας στη Βόρεια Ελλάδα.

Στις 2 Απριλίου 2014 ο Ψωμιάδης παραιτήθηκε από μέλος της Νέας Δημοκρατίας. Αμέσως μετά την παραίτηση, ίδρυσε το κεντροδεξιό κόμμα Πατριωτικό Δίκτυο Αφύπνισης (ΠΑΤΡΙ.Δ.Α.) και ανακοινώθηκε σε κοινή συνέντευξη τύπου η συνεργασία της Ένωσης για την Πατρίδα και τον Λαό. Ο Παναγιώτης Ψωμιάδης συμμετείχε στο Ευρωψηφοδέλτιο του κόμματος και ήταν πρώτος σε σταυρούς προτίμησης λαμβάνοντας 27.222. Μετά τις Ευρωεκλογές, αποφάσισε αυτόνομη πορεία.

Στις δημοτικές εκλογές του 2019, ο συνδυασμός του «Δύναμη Πολιτών» στον δήμο Θεσσαλονίκης έλαβε 5,53% (6.185 ψήφους) με αποτέλεσμα να πάρει 3 έδρες.

Νομαρχία Θεσσαλονίκης
---------------------

Στις 25 Σεπτεμβρίου 2002, αποκαλύφθηκε ότι είχε κατασκευάσει παράνομα πιλοτή σε αυθαίρετο κτίσμα στη Χαλκιδική, το οποίο, όπως ισχυρίστηκε, προοριζόταν για τη μητέρα του.

### Ως νομάρχης

Εντός του 2010 βγήκαν στην επιφάνεια τα «έργα-μαϊμού», όπως χαρακτηρίστηκαν από τον Τύπο. Συγκεκριμένα, κατηγορήθηκε για έργα που -ενώ αναφέρονταν στα χαρτιά- δεν πραγματοποιήθηκαν ποτέ. Το κόστος τους ξεπέρασε τις 800.000 ευρώ και ανατέθηκαν σε ανθρώπους, που σύμφωνα με τη νομαρχία Θεσσσαλονίκης τα κατασκεύασαν μεταξύ Ιανουαρίου 2008 και Ιανουαρίου 2009. Νέα δικαστική υπόθεση ξεκίνησε το 2018 με στοιχεία για έργα «φαντάσματα», όπως χαρακτηρίστηκαν από Ελληνικά ΜΜΕ, που δεν έγιναν ποτέ, αλλά κόστισαν 1,2 εκατ. Ευρώ. Ο εισαγγελέας εγκλημάτων διαφθοράς Θεσσαλονίκης άσκησε σε βάρος του ποινική δίωξη για απιστία σε βάρος του Δημοσίου με τις επιβαρυντικές διατάξεις του νόμου περί καταχραστών, για ψευδή βεβαίωση σε βάρος του Δημοσίου και για συνέργεια στα αδικήματα για τον πρώην γενικό γραμματέα.

Επίσης μέσα στο ίδιο έτος, ο εισαγγελέας άσκησε ποινική δίωξη εναντίον του σε βαθμό κακουργήματος για απιστία κατά του Δημοσίου συμφέροντος, με αφορμή τις απευθείας αναθέσεις σε τουριστικά γραφεία της μεταφοράς μαθητών του Νομού Θεσσαλονίκης από και προς τα σχολεία. Παράλληλα υπήρξαν κάποιες αναφορές από ελληνικά ΜΜΕ για συμμετοχή του στο σκάνδαλο του Βατοπεδίου. Συγκεκριμένα, κατηγορήθηκε ότι διευκόλυνε την ανταλλαγή έκτασης 76 στρεμμάτων στο νομό Θεσσαλονίκης.

Επίσης ασκήθηκε εις βάρος του ποινική δίωξη για απιστία και ψευδή βεβαίωση κατ' εξακολούθηση, καθώς σύμφωνα με τον εισαγγελέα ανέθετε διάφορα έργα απευθείας σε εργολάβους χωρίς διαγωνισμούς. Η συγκεκριμένη παράνομη δραστηριότητα αφορούσε συνολικά 456 έργα της περιόδου 2006-2011.

Στις 21 Μαρτίου 2013 κρίθηκε ένοχος απ' το δικαστήριο επειδή δεν συγκρότησε τα προβλεπόμενα από το νόμο κλιμάκια, για τον έλεγχο, την τήρηση και την επιβολή κυρώσεων, σε ιδιοκτήτες βιομηχανιών και άλλων μονάδων, που ρυπαίνουν τη λίμνη Κορώνεια, ενώ φέρεται ότι καθυστέρησε τον επανέλεγχο των βιομηχανιών αυτών. Επίσης μείωσε πρόστιμα και σε επιχειρήσεις της περιοχής. Για τις ενέργειες αυτές του επιβλήθηκε φυλάκιση 15 μηνών.

### Σκάνδαλο τοκογλυφίας και έρευνα του ΣΔΟΕ

Τον Ιανουάριο του 2012 ήρθε στο φως της δημοσιότητας ένα από τα μεγαλύτερα σκάνδαλα τοκογλυφίας στην Ελλάδα, το οποίο συνδέθηκε άμεσα με κυκλώματα εκβιαστών που δρούσαν στη Θεσσαλονίκη επί σειρά ετών και προσέφεραν προστασία σε νυχτερινά κέντρα και καταστήματα. Άμεσα πολλά ονόματα γνωστών επιχειρηματιών, δημοσιογράφων, αθλητών και ηθοποιών συνδέθηκαν και με την αυτοκτονία γνωστού επιχειρηματία. Κατά τη διάρκεια της περιόδου δράσης αυτού του κυκλώματος ο Ψωμιάδης εκτελούσε καθήκοντα Νομάρχη και εν συνεχεία Περιφερειάρχη, ενώ κοριός της ΕΥΠ κατέγραψε συνομιλίες του Ψωμιάδη με έναν από τους επικεφαλής του εν λόγω κυκλώματος. Οι διάλογοι ήταν αποκαλυπτικοί και δημιουργήθηκαν υποψίες για πιθανή συμμετοχή του πρώην περιφερειάρχη στο κύκλωμα εκβιαστών, καθώς προέκυψαν στοιχεία για διευκόλυνσης από τη πλευρά της Νομαρχίας.

### Καταδίκη και έκπτωση από το αξίωμα του περιφερειάρχη

Το 2009 ο Ψωμιάδης κατηγορήθηκε για παράβαση καθήκοντος εξαιτίας μείωσης σε 5.000 ευρώ προστίμων ύψους 89.000 ευρώ που είχαν επιβληθεί σε ιδιοκτήτη πρατηρίου υγρών καυσίμων, ο οποίος νόθευε το εμπόρευμα του. Καταδικάστηκε πρωτοδίκως το Φεβρουάριο του 2009 και του επιβλήθηκε ποινή φυλάκισης ενός έτους με τριετή αναστολή. Η υπόθεση οδηγήθηκε στο εφετείο και μετά από τέσσερις αναβολές  το Πενταμελές Εφετείο Θεσσαλονίκης τον έκρινε ένοχο στις 7 Απριλίου 2011 με την ίδια ποινή. Σε συνέντευξη που έδωσε στις 9 Απριλίου σε ραδιοφωνικό σταθμό της Θεσσαλονίκης, ο Ψωμιάδης δήλωσε ότι είναι αθώος αφού βοήθησε έναν συνάνθρωπο, και πως το πραγματικό ποσό που διέγραψε ανέρχεται στα 1000 ευρώ, ισχυρισμοί που διέψευσε με ρεπορτάζ της η εφημερίδα Μακεδονία.

Στις 6 Ιουνίου 2011 υπεγράφη το έγγραφο από το γενικό γραμματέα αποκεντρωμένης διοίκησης Μακεδονίας-Θράκης με το οποίο τέθηκε σε αργία κατ' εφαρμογή της απόφασης του εφετείου. Τη θέση του ανέλαβε ο αναπληρωτής αντιπεριφερειάρχης και αδελφός του Διονύσης Ψωμιάδης. Τον Απρίλιο του 2012 το Εφετείο Θεσσαλονίκης επανεξέτασε την υπόθεση όπως αποφασίστηκε από τον Άρειο Πάγο, και βρήκε τον Παναγιώτη Ψωμιάδη εκ νέου ένοχο καταδικάζοντάς τον σε φυλάκιση ενός έτους με αναστολή. Και επίσημα στις 3 Ιανουαρίου 2013 εκδιώχθηκε απ'το αξίωμα του περιφερειάρχη, ενώ οι διαδικασίες για την ανάδειξη του αντικαταστάτη του ξεκίνησαν άμεσα. Με την αποχώρηση του, ο Ψωμιάδης δήλωσε ότι η Νέα Δημοκρατία τον πρόδωσε.

Αμφιλεγόμενες δηλώσεις
----------------------

Ο Παναγιώτης Ψωμιάδης αναδείχτηκε κατά τη δεκαετία του 2000 σε δημοφιλή προσωπικότητα αποκτώντας παράλληλα μια ισχυρή εκλογική δυναμική στην τοπική αυτοδιοίκηση. Κατά το παρελθόν έχει εκφράσει φιλοβασιλικές απόψεις, ενώ συμμετείχε σε εκδήλωση της Βασιλικής Ενώσεως που εδρεύει στα Γιαννιτσά. Επίσης, έχει επικριθεί για φιλοχουντικές αντιλήψεις και πολιτικό λαϊκισμό, καθώς και για ομοφοβικές απόψεις. Κατά καιρούς έχει εκφραστεί θετικά για προσωπικότητες άλλων πολιτικών κομμάτων, όπως οι Ανδρέας Παπανδρέου και Χαρίλαος Φλωράκης.

### Δηλώσεις υπέρ της χούντας

Σε δήλωσή του τον Μάρτιο του 2001, αποκάλεσε τη Χούντα «επανάσταση», προκαλώντας αντιδράσεις στη Νέα Δημοκρατία. Ο τότε πρόεδρος του κόμματος Κωνσταντίνος Καραμανλής του ζήτησε να ανασκευάσει τη δήλωση αυτή. Αντίστοιχα, σε συνέντευξη του το 2016 στον Πέτρο Κωστόπουλο εξύμνησε δημόσια την περίοδο της Δικτατορίας, ενώ την 21η Απριλίου του 2017 δημοσίευσε σε μέσο κοινωνικής δικτύωσης εγκωμιαστική ανάρτηση για τον πραξικοπηματία Γεώργιο Παπαδόπουλο, κίνηση που καταδικάστηκε από μεγάλη μερίδα των ελληνικών ΜΜΕ.

### Δηλώσεις υπέρ Χρυσής Αυγής

Τον Ιούνιο του 2012, σε προεκλογική ομιλία του στην Ξάνθη, συμπεριέλαβε τη Χρυσή Αυγή στις - κατά τον ίδιο - «αδελφικές κεντροδεξιές παρατάξεις» της Νέας Δημοκρατίας, από τις οποίες το κόμμα θα αντλούσε ψήφους ενόψει των εκλογών της 17ης Ιουνίου. Η δήλωσή του προκάλεσε αντιδράσεις, με αποτέλεσμα ο ίδιος να προβεί λίγο αργότερα σε διευκρινιστικές δηλώσεις, τονίζοντας ωστόσο τη μερική συμφωνία σε ορισμένα σημεία. Το 2017, μετά από σχετική ερώτηση που του έγινε στο πλαίσιο συνέντευξης, ανέφερε ότι θα ήταν πιθανότερο να συνεργαστεί ο ίδιος με τη Χρυσή Αυγή παρά με τον ΣΥΡΙΖΑ.

### Δηλώσεις εναντίον Γ. Μπουτάρη

Στις 19 Μαΐου 2018 κατά τη διάρκεια εκδήλωσης για τη γενοκτονία των Ποντίων στη Θεσσαλονίκη, τη στιγμή που ο Ψωμιάδης έδινε συνέντευξη σε τοπικό μέσο, ο δήμαρχος της πόλης Γιάννης Μπουτάρης προπηλακίστηκε από μερίδα πολιτών. Ο Ψωμιάδης σχολίασε ζωντανά την επίθεση, χρησιμοποιώντας υβριστικούς χαρακτηρισμούς έναντι του Μπουτάρη. Οι συγκεκριμένες δηλώσεις χαρακτηρίστηκαν απαράδεκτες. Στις αρχές του 2019 ο ίδιος παραπέμφθηκε σε δίκη με την κατηγορία προτροπής σε διάπραξη πλημμελήματος, σε μια υπόθεση που έληξε το 2023 με την αθώωσή του.

Παραπομπές
----------

1. ↑  «Τα χίλια πρόσωπα του Παναγιώτη Ψωμιάδη». *www.news247.gr*. Ανακτήθηκε στις 18 Μαΐου 2019.
2. 1 2 3 4 5 6 7  «Το φαινόμενο Ψωμιάδης». *Βήμα*. 2006-09-03. .
3. ↑  «Έκπτωτος περιφερειάρχης ο Παναγιώτης Ψωμιάδης!». *ProtoThema*.. Ανακτήθηκε στις 2018-05-25.
4. ↑  «Έκπτωτος ο Παναγιώτης Ψωμιάδης με τη «βούλα» του ΣτΕ». *Newsbeast.gr*. 2018-05-03.. Ανακτήθηκε στις 2018-05-25.
5. ↑  Ψωμιάδης και λαϊκισμός:

	* Α.Ε. tovima.gr — Δημοσιογραφικός Οργανισμός Λαμπράκη. «tovima.gr - Οι μεταμφιέσεις του λαϊκισμού». *TO BHMA*. Ανακτήθηκε στις 25 Μαΐου 2018.
	* «Π. Ψωμιάδης: Μια καλτ τηλεπερσόνα στην πολιτική σκηνή». *in.gr*. 2018-05-21.. Ανακτήθηκε στις 2018-05-25.
	* «Παναγιώτης Ψωμιάδης, 35 Χρόνια Επιτυχίες: Έργα και Ημέρες του «Έλληνα Ζορό»» (στα gr). *Vice*. 2018-01-29.. Ανακτήθηκε στις 2018-05-25.
6. ↑  «Ο Παναγιώτης Ψωμιάδης». *panagiotispsomiadis.gr*. Δύναμη Πολιτών - Παναγιώτης Ψωμιάδης. Αρχειοθετήθηκε από το πρωτότυπο στις 24 Μαΐου 2019. Ανακτήθηκε στις 24 Μαΐου 2019.
7. ↑  Δείτε τον Παναγιώτη Ψωμιάδη να πουλά από την TV παπούτσια για διαβητικούς Πρώτο Θέμα, 27 Φεβρουαρίου 2015
8. ↑  «Φάρμα: Η εντυπωσιακή είσοδος του Παναγιώτη Ψωμιάδη - Εμφανίστηκε πάνω σε 4x4». *www.news247.gr*. Ανακτήθηκε στις 12 Δεκεμβρίου 2021.
9. ↑  «Ύβρεις κατά κυβέρνησης - Σε αργία ο Ψωμιάδης». *Έθνος*. 2011-06-06. Αρχειοθετήθηκε από το πρωτότυπο στις 2011-06-09.. Ανακτήθηκε στις 2011-06-07.
10. ↑  «Σε αργία τέθηκε ο Παναγιώτης Ψωμιάδης - Η απόφαση έρχεται μετά την καταδίκη στον περιφερειάρχη Κεντρικής Μακεδονίας Εφετείο». *Τα Νέα*. 2011-06-06. Αρχειοθετήθηκε από το πρωτότυπο στις 2011-06-08.. Ανακτήθηκε στις 2011-06-07.
11. ↑  «Παραιτήθηκε ο Παναγιώτης Ψωμιάδης». *ERTOpen*. 2014-04-02.. Ανακτήθηκε στις 2014-04-02. [*νεκρός σύνδεσμος*]
12. ↑  Υποψήφιος ευρωβουλευτής με το κόμμα Πολύδωρα - Ζώη ο Παναγιώτης Ψωμιάδης[*νεκρός σύνδεσμος*]
13. ↑  Επίσημα αποτελέσματα ευρωεκλογών 2014 Αρχειοθετήθηκε 2018-09-25 στο Wayback Machine. *Υπουργείο Εσωτερικών* 06/11/2014.
14. ↑  «Δύναμη πολιτών» ο συνδυασμός του Π. Ψωμιάδη Αρχειοθετήθηκε 2019-05-27 στο Wayback Machine. *aftodioikisi.gr* 03/12/2018. Ανακτήθηκε στις 27/05/2019.
15. ↑  «Προς Ταχιάο - Ζέρβα στο β΄ γύρο του δήμου Θεσσαλονίκης». *The TOC*. 27 Μαΐου 2019. Ανακτήθηκε στις 27 Μαΐου 2019.
16. ↑  Επίσημα αποτελέσμα δημοτικών εκλογών 2019, *Υπουργείο Εσωτερικών* 27/05/2019. Ανακτήθηκε στις 27/05/2019.
17. ↑  Σε δίκη ο Διονύσης Ψωμιάδης για καπέλο 815.000 ευρώ σε οδικό έργο, *Τα Νέα* 14/03/2013.
18. ↑  «Έργα-μαϊμού από Ψωμιάδη αξίας 839.000 ευρώ! - Εφημερίδα Μακεδονία της Θεσσαλονίκης». Αρχειοθετήθηκε από το πρωτότυπο στις 1 Οκτωβρίου 2010. Ανακτήθηκε στις 4 Απριλίου 2011.
19. ↑  «Ποινική δίωξη για έργα «φαντάσματα» 1,2 εκατ. ευρώ στον Παναγιώτη Ψωμιάδη». *ProtoThema*.. Ανακτήθηκε στις 2018-07-11.
20. ↑  «Ποινική δίωξη για απιστία σε βαθμό κακουργήματος κατά του Π.Ψωμιάδη». *Το Βήμα*. 2010-09-07. .
21. ↑  «Καίει κυβέρνηση και Μαξίμου επιστολή Ψωμιάδη για Βατοπέδι». *Έθνος*. 2008-11-08. Αρχειοθετήθηκε από το πρωτότυπο στις 2009-06-29.. Ανακτήθηκε στις 2011-04-09.
22. ↑  Νέες κακουργηματικές διώξεις κατά του Παναγιώτη Ψωμιάδη, *Τα Νέα* 04/03/2013.
23. ↑  Εισαγγελέας: Ενοχος ο Παναγιώτης Ψωμιάδης για τη λίμνη Κορώνεια, *Το Βήμα* 21/03/2013.
24. ↑  Δικάζεται ο Παν. Ψωμιάδης για την καταστροφή στη λίμνη Κορώνεια Αρχειοθετήθηκε 2019-05-27 στο Wayback Machine. *ΣΚΑΪ* 21/03/2013.
25. ↑  Ποινή φυλάκισης 15 μηνών με αναστολή στον Ψωμιάδη για τη λίμνη Κορώνεια, *Τα Νέα* 22/03/2013.
26. ↑  Ποινή φυλάκισης 15 μηνών στον Παναγιώτη Ψωμιάδη, *Έθνος* 22/03/2013.
27. ↑  «Μαφία εκβιαστών «υψηλού κύρους» | Ελλάδα | Η ΚΑΘΗΜΕΡΙΝΗ». Αρχειοθετήθηκε από το πρωτότυπο στις 2 Φεβρουαρίου 2012. Ανακτήθηκε στις 23 Ιανουαρίου 2012.
28. ↑  «Η αυτοκτονία που συγκλόνισε την πόλη | κοινωνια | ethnos.gr». Αρχειοθετήθηκε από το πρωτότυπο στις 24 Ιανουαρίου 2012. Ανακτήθηκε στις 23 Ιανουαρίου 2012.
29. ↑  «Ο Ψωμιάδης σε ρόλο ενδιάμεσου | κοινωνια | ethnos.gr». Αρχειοθετήθηκε από το πρωτότυπο στις 23 Ιανουαρίου 2012. Ανακτήθηκε στις 23 Ιανουαρίου 2012.
30. ↑  Π. ΨΩΜΙΑΔΗΣ Στο εδώλιο για μείωση προστίμων - Εφημερίδα Μακεδονία της Θεσσαλονίκης[*νεκρός σύνδεσμος*]
31. 1 2  «Τι αποκρύπτει ο Παναγιώτης Ψωμιάδης - Εφημερίδα Μακεδονία της Θεσσαλονίκης». Αρχειοθετήθηκε από το πρωτότυπο στις 3 Νοεμβρίου 2013. Ανακτήθηκε στις 6 Δεκεμβρίου 2012.
32. ↑  «TA NEA On-line - Αναβολή στη δίκη Ψωµιάδη». Αρχειοθετήθηκε από το πρωτότυπο στις 9 Απριλίου 2011. Ανακτήθηκε στις 6 Απριλίου 2011.
33. ↑  Το Βήμα - Καταδίκη Ψωμιάδη σε ένα έτος με αναστολή
34. ↑  Καταδικάστηκε σε ένα χρόνο φυλάκιση ο Παναγιώτης Ψωμιάδης | Ειδήσεις και νέα με άποψη
35. ↑  «Παύεται οριστικά από περιφερειάρχης ο Παναγιώτης Ψωμιάδης — ΣΚΑΪ (www.skai.gr)». Αρχειοθετήθηκε από το πρωτότυπο στις 25 Ιανουαρίου 2013. Ανακτήθηκε στις 7 Ιανουαρίου 2013.
36. ↑  Π. Ψωμιάδης: Με πρόδωσε η Ν.Δ. | ΠΟΛΙΤΙΚΗ | Η ΚΑΘΗΜΕΡΙΝΗ
37. ↑  Δημοτικές - Νομαρχιακές Εκλογές 2006
38. ↑  Αποτελέσματα δημοτικών περιφερειακών εκλογών 2010 | Ελευθεροτυπία
39. ↑  «Οι μεταμφιέσεις του λαϊκισμού». *Βήμα*. 2006-10-22.. Ανακτήθηκε στις 2011-04-09.
40. 1 2  «Ο Ψωμιάδης υμνεί τη Χούντα και δηλώνει πως ψήνει... το ψάρι μόνο από τη μία πλευρά - Η Τζένη Χειλουδάκη όμως λέει άλλα (ΒΙΝΤΕΟ) | Το Κουτί της Πανδώρας». *Το Κουτί της Πανδώρας*. 2016-05-26. Αρχειοθετήθηκε από το πρωτότυπο στις 2018-05-20.. Ανακτήθηκε στις 2018-05-25.
41. ↑  Ανάρτηση για Γ. Παπαδόπουλο:

	* «Νοσταλγός της χούντας ο Ψωμιάδης». *Η Εφημερίδα των Συντακτών*. 2017-04-22. Αρχειοθετήθηκε από το πρωτότυπο στις 2017-11-28.. Ανακτήθηκε στις 2018-05-25.
	* «Ο Παναγιώτης Ψωμιάδης εκθειάζει τον δικτάτορα Παπαδόπουλο». *Voria.gr*. 21 Απριλίου 2017. Ανακτήθηκε στις 25 Μαΐου 2018.
	* ««Έπεσαν οι μάσκες» για τον νοσταλγό της Χούντας Παν. Ψωμιάδη! «Αποθεώνει» τον δικτάτορα Παπαδόπουλο». *TheCaller.gr*. 2017-04-21.. Ανακτήθηκε στις 2018-05-25.
	* «Ο Ψωμιάδης υμνεί τα «καλά» της χούντας». *Athens Voice*. 2017-04-22.. Ανακτήθηκε στις 2018-05-25.
	* «Ο Ψωμιάδης υπερασπίζεται τον χουντικό Παπαδόπουλο ανήμερα της μαύρης επετείου!». *iefimerida.gr*. 2017-04-21.. Ανακτήθηκε στις 2018-05-25.
	* «Προκλητικός Π. Ψωμιάδης: Αβανταδόρικο ποστάρισμα στο fb για τον χουντικό Γ. Παπαδόπουλο». *left.gr*. 22 Απριλίου 2017. Ανακτήθηκε στις 25 Μαΐου 2018.
42. ↑  «Π. Ψωμιάδης: ΝΔ και Χρυσή Αυγή, αδελφές παρατάξεις — ΣΚΑΪ (www.skai.gr)». Αρχειοθετήθηκε από το πρωτότυπο στις 1 Αυγούστου 2014. Ανακτήθηκε στις 5 Ιουλίου 2012.
43. ↑  Π. Ψωμιάδης: Τελικά, η Χρυσή Αυγή δεν είναι αδερφό μας κόμμα - Πολιτικές ειδήσεις - Το Βήμα Online
44. ↑  «Παναγιώτης Ψωμιάδης: Με τη Χρυσή Αυγή μπορεί να με δεις, με τον Τσίπρα όχι (video)». *Athens Voice*.. Ανακτήθηκε στις 2018-05-25.
45. ↑  «Απίστευτες ύβρεις Ψωμιάδη κατά Μπουτάρη λίγο πριν την τραμπούκικη επίθεση: «Χολέρα - πολιτικό τραβέλι»». *TheCaller.gr*. 2018-05-20.. Ανακτήθηκε στις 2018-05-20.
46. ↑  ««Χολέρα - πολιτικό τραβέλι» - Άθλιες ύβρεις Ψωμιάδη κατά Μπουτάρη λίγο πριν την τραμπούκικη επίθεση (video)». *Athens Voice*.. Ανακτήθηκε στις 2018-05-20.
47. ↑  «Χυδαίο παραλήρημα Ψωμιάδη κατά Μπουτάρη: "Πούλησε τη Μακεδονία η χολέρα, το πολιτικό τραβέλι"».. Ανακτήθηκε στις 2018-05-20.
48. ↑  Αντιδράσεις για τις δηλώσεις κατά Μπουτάρη:

	* «Ψωμιάδης: Καταδίκη με αστερίσκους της επίθεσης στον Μπουτάρη». *ProtoThema*. 2018-05-20.. Ανακτήθηκε στις 2018-05-20.
	* «Χυδαίες εκφράσεις Ψωμιάδη για Μπουτάρι: Αυτή η χολέρα, αυτό το τραβέλι το πολιτικό». *Ελεύθερος Τύπος*. 2018-05-20.. Ανακτήθηκε στις 2018-05-20.
	* «Ψωμιάδης κατά Μπουτάρη: «Αυτός έχει ξεπουλήσει τη Μακεδονία, αυτή η χολέρα»». *tvxs.gr*. 2018-05-20.. Ανακτήθηκε στις 2018-05-20.
	* «Οι υμνητές της βίας - Να ποιοι δεν καταδίκασαν και είπαν «μπράβο» για την επίθεση στον Μπουτάρη». *LiFO*. 2018-05-20.. Ανακτήθηκε στις 2018-05-20.
	* «Ψωμιάδης για Μπουτάρη λίγο πριν την επίθεση: Αυτή η χολέρα ξεπουλά τη Μακεδονία». *reader.gr*. 2018-05-20. Αρχειοθετήθηκε από το πρωτότυπο στις 2018-05-22.. Ανακτήθηκε στις 2018-05-20.
49. ↑  «Επίθεση στον Μπουτάρη: Παραπομπή 12 σε δίκη - Ανάμεσά τους ο Παναγιώτης Ψωμιάδης». *news247.gr*. 2019-01-15. .
50. ↑  «Επίθεση σε Μπουτάρη: 9 ένοχοι κατηγορούμενοι – Αθώος ο Ψωμιάδης». *tovima.gr*. ΤΟ ΒΗΜΑ. 7 Φεβρουαρίου 2023. Ανακτήθηκε στις 7 Αυγούστου 2023.

Εξωτερικοί σύνδεσμοι
--------------------

* Eπίσημη Iστοσελίδα